《念奴娇 晚泊》
清代·王于臣

桃花渡口，对斜风细雨，扁舟孤系。隔水人家烟里树，漏出遥峰苍翠。

恰听钟声，鍧然盈耳，知有桥边寺。青帘摇漾。舟师问酒沽未。

几日才过清明，莺啼花谢，都做春深意。徙倚孤篷堪兀坐，似觉余寒欲嚏。

且任多愁，聚来心上，百样能为祟。蒙头布被，倦时自拥闲睡。

作者简介：王于臣，字越王，宜兴人，有《凫亭词》一卷，（《词综》、《瑶华集》所载之王绍即此人。）